PAROTITIS (MUMPS, ZAUŠNJACI)

**Što su zaušnjaci?**

Zaušnjaci (mumps, epidemijski parotitis) su akutna, virusna, zarazna bolest koja najprije zahvaća žlijezde slinovnice, no upalom mogu biti zahvaćeni i ostali organi i tkiva (središnji živčani sustav, testisi, gušterača itd.). Uobičajen klinički znak bolesti je bolan otok žlijezda slinovnica.

**Koji su simptomi zaušnjaka?**

Prvi simptomi bolesti pojavljuju se najčešće između 16. i 18. dana nakon izlaganja virusu, iako period [inkubacije](http://www.zzjzdnz.hr/hr/o_nama/rjecnik_pojmova) može potrajati i do četiri tjedna. Najčešći od njih su:

* oteklina i bol u jednoj ili obje podušne žlijezde
* visoka tjelesna temperatura (između 38 i 40 stupnjeva Celzijusa)
* glavobolja, bol u ušima, bol prilikom žvakanja, gutanja i otvaranja usta
* umor, bol u mišićima i zglobovima
* slab apetit, povraćanje.

**Kako se prenose zaušnjaci?**

Izvor zaraze je bolestan čovjek kojeg nije uvijek lako identificirati jer 30-40% oboljelih preboli zaušnjake bez klinički jasnih znakova infekcije. Bolest se prenosi kapljičnim putem (kašljanjem, kihanjem), odnosno izravnim dodirom s bolesnikom (preko kontaminiranih predmeta ili ruku), a virus prodire u organizam kroz sluznicu dišnog sustava. Bolesnikova slina sadržava virus čak 7 dana prije pojave otekline parotide i infektivna je još 9 dana nakon njezine pojave. Virus se izlučuje i mokraćom, te je u manjoj mjeri moguće širenje virusa i ovim putem od 6. dana prije do 15. dana nakon pojave bolesti.

**Mogu li se javiti komplikacije?**

Pojava komplikacije bolesti je moguća, potencijalno ozbiljna ali, na sreću,  relativno rijetka. Meningoencefalitis (upala mozga i moždanih ovojnica) najčešća je komplikacija zaušnjaka u dječjoj dobi. Javlja se u 65% oboljelih i u pravilu ima dobru prognozu iako može završiti i s teškim posljedicama (retardacija, hidrocefalus, gluhoća i paralize) pa čak i smrtno (prosječna smrtnost je 1,4 %). Česta komplikacija bolesti je orhitis (upala testisa) koja se može pojaviti u svim dobnim skupinama, počevši od 3. godine života, ali najčešće se nađe u adolescenata i mladih odraslih ljudi (u 20-30% oboljelih) kod kojih može izazvati poremećaj plodnosti. Pankreatitis (upala gušterače) je manje česta komplikacija zaušnjaka, a u rijetkim slučajevima mogu biti zahvaćeni i drugi organi (štitnjača, jajnici, bubrezi, srčani mišić i slušni živac).

**Kako se liječe zaušnjaci?**

Kao i većina virusnih bolesti, zaušnjaci se liječe samo simptomatskim mjerama. One uključuju mirovanje prema potrebama bolesnika, kontrolu tjelesne temperature, dijetu prema mogućnosti žvakanja, njegu i ispiranje usne šupljine i, po potrebi, upotrebu analgetika. Kad su osim žlijezda slinovnica zahvaćeni i drugi dijelovi organizma ili se tijek bolesti pogoršava, potrebno je potražiti odgovarajuću liječničku pomoć.

**Može li se spriječiti obolijevanje od zaušnjaka?**

Izuzetno uspješna prevencija bolesti provodi se kontroliranim cijepljenjem živim, oslabljenim (atenuiranim) virusom parotitisa. U Hrvatskoj je cijepljenje obavezno od 1977. godine i provodi se tzv. miješanim cjepivom protiv ospica, rubeole i zaušnjaka (MMR). Cijepljenje se provodi nakon navršenih 12 mjeseci starosti djeteta (prva doza u načelu između 12 i 15 mjeseci starosti), a docjepljenje između 6. i 7. godine života (najčešće pri upisu djeteta u školu).

                                                       Zdravstvena voditeljica